**STUDENTI TIEK AICINĀTI PIEDALĪTIES LATVIJAS XXXII UNIVERSIĀDES SACENSĪBĀS DISTANČU SLĒPOŠANĀ**

Pēc vairāk nekā divu gada pārtraukuma Latvijas Augstskolu sporta savienības kalendārā ir atgriezušās studentu Universiādes sacensības distanču slēpošanā. Šīs sacensības pulcē Latvijas augstāko mācību iestāžu studējošos distanču slēpotājus, biatlonistus, orientēšanās sportistus un ziemas sporta veidu cienītājus ar distanču slēpošanas iemaņām. Sacensību mērķis ir popularizēt distanču slēpošanu studējošo vidū, sekmēt studējošo iesaistīšanos regulārās sporta nodarbībās un veicināt distanču slēpošanas sportiskā līmeņa izaugsmi Latvijas augstskolās. Universiāde distanču slēpošanā norisināsies jau 32. reizi un šogad sacensības notiks 3. martā Madonā.

Daugavpils Universitātes distanču slēpošanas komanda aicina pievienoties savam pulkam DU studējošos un pārstāvēt mūsu universitāti Universiādes sacensībās. Tā ir lieliska iespēja ikvienam dalībniekam sevi apliecināt individuāli un stafetē, tādējādi sniedzot savu ieguldījumu cīņā par augstvērtīgiem rezultātiem augstskolu kopvērtējumā. Komandu vērtējums tiks noteikts gan sieviešu, gan vīriešu konkurencē.

Dalība sacensībās ir bezmaksas. DU nodrošina dalībnieku akreditāciju, transportu turp un atpakaļ no sacensībām, un ēdināšanu. DU distanču slēpošanas komanda nodrošinās savus dalībniekus ar sacensībām nepieciešamo inventāru – distanču slēpēm, slēpju nūjām un distanču slēpošanas zābakiem, kā arī veiks slēpju sagatavošanu uz sacensībām. Pieteikšanās norisinās līdz 2. martam (ieskaitot). Dalībnieku skaits ir neierobežots.

Universiādes sacensībās drīkst piedalīties Latvijas Augstākās izglītības iestādēs (augstskolas un koledžas) studējošie (klātienes un neklātienes), tai skaitā profesionālo studiju, bakalauri, maģistranti, doktoranti, medicīnas augstskolu rezidenti un attiecīgās augstskolas 2020. un 2021. gada absolventi. Piedalīties var arī akadēmiskajā atvaļinājumā esošie studenti.

**Obligāta prasība** visiem dalībniekiem – uzrādīt derīgas studentu apliecības (ISIC kartes) vai diploma kopijas par universitātes absolvēšanu 2020. vai 2021. gadā.

Sacensību nolikums skatāms [šeit](https://studentusports.lv/wp-content/uploads/2021/06/Latvijas-XXXI-Universiades-nolikums-vieglatletika-3.pdf): <https://studentusports.lv/wp-content/uploads/2022/02/LASS-distancu-sleposanas-nolikums-XXXII.pdf>

Pieteikšanās un detalizētāka informācija pie DU distanču slēpošanas komandas pārstāvja Ronalda Krama.

Tālr. +37126082886

E-pasts: ronalds.krams@du.lv